এ রাজ্যে স্বাস্থ্যের স্বাস্থ্য সেই বাম-আমল থেকেই রুগ্‌ণ। অনেক সময় ডাক্তার বদল করলে কাজ হয়। পশ্চিমবঙ্গের ক্ষেত্রেও হয়তো তেমন হবে বলে অনেকের প্রত্যাশা ছিল। এবং আকাশে-বাতাসে ডঙ্কা মেরে ‘পরিবর্তন’ এল। অথচ স্বাস্থ্য পরিষেবার তেমন উন্নতি হল না। ক্ষমতায় এসেই মুখ্যমন্ত্রী মমতা বন্দ্যোপাধ্যায় শহরের হাসপাতালগুলিতে ‘সারপ্রাইজ ভিজিট’ দিতে শুরু করেছিলেন। তাঁর উদ্দেশ্য নিশ্চয়ই সাধু ছিল। তিনি সরেজমিনে রাজ্যের সরকারি স্বাস্থ্যব্যবস্থার হালহকিকত দেখতে ও বুঝতে গিয়েছিলেন। কিন্তু তাঁর সেই সাময়িক পর্যবেক্ষণ এ রাজ্যের বিভোল স্বাস্থ্যব্যবস্থায় বিশেষ হেলদোল যে ঘটায়নি, তা পরবর্তী সময়ে একাধিকবার উপলব্ধি করা গিয়েছে। যেমন গেল এবারেও। কলকাতার মেডিক্যাল কলেজের সদ্যোজাত শিশু বিভাগে পুড়ে মৃত্যু হয়েছে দুই সদ্যোজাতের !
বিদ্যুৎবিভ্রাটে সদ্যোজাত শিশু বিভাগের ‘ওয়ার্মারে’র তাপমাত্রা অস্বাভাবিক বেড়ে যাওয়ায় ওই দুই শিশু পুড়ে মারা গিয়েছে। শুধু তাই নয়, পাশের একটি ‘ওয়ার্মারে’ও একই ঘটনা ঘটতে যাচ্ছিল। কোনওমতে পরিস্থিতি আয়ত্তে আনা হয়। কর্তব্যে অবহেলার, অমনোযোগিতার, ঔদাসীন্যের এর চেয়ে বড় নজির পাওয়া নিশ্চয়ই কঠিন।
কিন্তু এ বঙ্গে কখনও গাফিলতির নজিরের কোনও খামতি ঘটে না। ‘ওয়ার্মারে’ পুড়ে যাওয়া দুই শিশুর ‘ডেথ সার্টিফিকেটে’র ক্ষেত্রেও দেখা যাচ্ছে ঔদাসীন্য, অনিয়মের চূড়ান্ত। ওই সার্টিফিকিট একজন পোস্টগ্র্যাজুয়েট ট্রেনির দেওয়ার কথাই নয়। অথচ কার্যক্ষেত্রে তাই-ই হয়েছে। এবং সেখানে স্বাক্ষরের সঙ্গে থাকা সিল নিয়েও বিভ্রাট রয়েছে। শিশুমৃত্যুর তদন্তের পাশাপাশি এ-ও এক তদন্তসাপেক্ষ বিষয় হিসেবে উঠে এসেছে। কিন্তু এ সবের চেয়েও বড় এক অসংগতি গোটা বিষয়টির মধ্যে ঢুকে রয়েছে। স্বচ্ছতার অভাব। মেডিক্যাল কলেজ শিশুমৃত্যুর ঘটনা চেপে যেতে চাইছিল। অপরাধ গোপন করার এই মনোভাব ভয়ংকর। কেননা, সেই মন ভবিষ্যতে আরও ভয়ানক সব ব্যাপার অনায়াস ঘটিয়ে ফেলতে পারে অনুশোচনা ছাড়াই !
এটা ঠিক, মমতা বন্দ্যোপাধ্যায় শিশুমৃত্যুর ঘটনায় গভীরভাবে ক্ষুব্ধ হয়েছেন। স্বাস্থ্যভবনের নির্দেশেই শিশুমৃত্যুর ১২ ঘণ্টার মধ্যেই তৈরি করা হয়েছে তদন্ত কমিটি। নবান্ন সূত্রের খবর, ক্ষুদ্ধ মুখ্যমন্ত্রী দোষীদের বিরুদ্ধে কড়া ব্যবস্থা নেওয়ারও পক্ষপাতী। প্রশাসনিক প্রধান তাঁর দায়িত্ব ও কর্তব্য সেরেছেন। কিন্তু বহুকাল ধরে স্বাস্থ্যের যে ঘুণ-ধরা ‘সিস্টেম’টি এ রাজ্যে বিরাজমান, তার নিরাময় কখনও কেন সেভাবে করা হয়নি— সেই জরুরি প্রশ্ন এখন উঠবেই। বামেদের
স্বাস্থ্য-অব্যবস্থার হাল কেন সাড়ে চার বছরেও ফেরানো গেল না— উঠবে সেই প্রশ্নও। তৃণমূলের রাজত্বে আসলে সর্বত্রই ঘোর গাফিলতি। মেডিক্যাল কলেজের শিশুবিভাগে যেখানে শিশুমৃত্যুর ঘটনা ঘটেছে, সেখানে সদ্যোজাতের উপর প্রতি মুহূর্তে নজর রাখার কথা ! নিশ্চয়ই এক্ষেত্রে তা হয়নি ! ‘ওয়ার্মারে’র ‘ইলেকট্রনিক ডিসপ্লে’তে তাপমাত্রা দেখা যায়। ঘটনার দিন নিশ্চয়ই তা মনোযোগ-সহকারে দেখা হয়নি ! এতরকম অব্যবস্থা চাপা দেওয়ার অস্বচ্ছতা এ রাজ্যে কোনওদিনও স্বাস্থ্যব্যবস্থাকে স্বচ্ছ করবে কি না, সেটিই অবশ্য এই মুহূর্তে সব চেয়ে বড় প্রশ্ন !